Tom Wilhelmsen

Thomas «Tom» Wilhelmsen (født 18. august 1911 i Tønsberg, død 7. mai 1978) var en norsk skipsreder og filantrop.Tom Wilhelmsen i Store norske leksikon.Kjell Bækkelund, Tom Wilhelmsen, nekrolog i spalten Tramp i klaveret, 9. mai 1978.

Han var sønn av skipsreder Wilhelm Wilhelmsen (1872–1955) og Engelke Julie Engelhart. Hans farfar var skipsreder Wilhelm Wilhelmsen (1839–1910) som i 1861 startet rederiet Wilh. Wilhelmsen, mens hans morfar var statsråd Thomas von Westen Engelhart.

Etter examen artium i 1929 var han til sjøs ett år før han tok et år ved Oslo handelsgymnasium.  Så fulgte en periode med utplassering på familierederiets kontorer i Paris, Dunkerque, London, Antwerpen og Hamburg, før han i 1936 ble avdelingssjef i Oslo for Den norske Afrika-Australialinje.  Dette året ble han også gift. På sin fødselsdag i 1938 ble han medinnehaver. Han var i tilbakeleveringskomitéen for Nortraship mellom 1945 og 1947 og medlem av Tonnasje- og Fraktavgiftsutvalget i 1948. Han ble også generalkonsul for Sør-Afrika.Tom Wilhelmsen 50 år i VG den 17. august 1961.

Tom Wilhelmsen var også svært opptatt av natur og blomster og hadde landsted på Husøy (Tønsberg). Videre var han sterkt engasjert i kunst, spesielt opera og ballett. I 1965 opprettet han Skipsreder Tom Wilhelmsens stiftelse, som siden 2009 har delt ut Tom Wilhelmsens Opera- og Ballettpris. Han var gift med billedhugger Valborg Cecilie «Ba» Dedekam (1914–2010). De var foreldre til Wilhelm Wilhelmsen (1937–2020), Finn Wilhelmsen (1939–2013), Cecilie Paus (f. 1943) og Helen Juell (f. 1947), som ble hovedeiere i rederiet etter farens død. Blant Tom Wilhelmsens barnebarn er Thomas Wilhelmsen, Pontine Paus og Olympia Paus.

 Referanser 

Kategori:Norske skipsredere
Kategori:Norske filantroper
Kategori:Personer fra Tønsberg kommune
Kategori:Artikler i sjøfart-prosjektet
Kategori:Alumni fra OHG